  Туспуктэм: Руслан Нуриахметов Майя Бывальцева Сергей Смирновез Удмуртилэн тӧроезлэн Росси азьмурт бордын ялан ужась ыстэм муртэзлэсь – элькун кивалтэтлэн тӧроезлэн воштӥсезлэсь ужзэ быдэсъясе юнматӥзы. Со сярысь косэтэз (указ) Александр Бречалов 9-тӥ шуркынмонэ кинюртӥз, ивортӥз улосвыл тӧрлыкъёслэн пресс-службазы. Тодэ вайытом, Сергей Смирнов Удмуртиысь тӧролэн но кивалтэтлэн администрациенызы кивалтон ужысь кошке шуыса тодмо луиз 3-тӥ шуркынмонэ. Соку элькунлэн тӧроез пусйиз, Смирнов выль ужан интыяз Удмуртилэсь ӵектосъёссэ федерал ёзын азинтон бордын ужалоз. Улосвыл тӧролэн но кивалтэтлэн администрациенызы кивалтӥсьлэсь ужзэ Максим Шумихин быдэсъялоз, та дырозь со кивалтӥсьлэн воштӥсез вал. Тодэ вайытом, Сергей Смирнов администарциен 2017-тӥ арысь оштолэзьысен кивалтӥз. ВАТСАН Сергей Витальевич Смирнов вордӥськиз 1978-тӥ арын 2-тӥ куартолэзе.  Школаез йылпумъяса, ФСБ-лэн Москваысь кунгожчиосты дасясь институтаз «юриспруденция» ӧнеръя дышетскыны пыриз.  2000-тӥ арысен Москваысь Лианозово ёросын депутатэ бырйиськылӥз.  2004-2005 аръёсы – «Спортивная Россия» мер огазеяськонлэн ёзэтэзлэн кивалтӥсез.  2007-тӥ арын «Молодая Гвардия Единой России» огазеяськонлэн ёзчиез луиз.   2007-тӥ арын ик Москваысь Кар дума бордын ужась Егитъёслэн палатаязы пыриз но спортъя, мугорез кыдатонъя но туризмъя секцилэн кивалтӥсезлэн воштӥсез луиз.   2011-тӥ арын Москваысь Егитъёслэн но семьяослэн политиказыя департаментын «Молодые Москвичи» центрлэн кивалтӥсезлэн воштӥсез интые юнматӥзы.   2013-тӥ арын Москваысь Новомосковской но Троицкой административной округъёсын Егитъёслэн но семьяослэн политиказыя департаментэн кивалтыны кутскиз.   2014-тӥ арын Егитъёсын ужанъя федерал агентстволэн кивалтӥсезлэн воштӥсез луиз.   2016-тӥ арын 19-тӥ куарусёнэ Россилэн азьмуртэзлэн пуш политикая управлениезлэн кивалтӥсезлэн воштӥсез луиз, отын Федерал собраниен кусып возён понна кылкутӥз.  2017-2022 аръёсы - Удмуртиысь тӧролэн но кивалтэтлэн администрацизылэн кивалтӥсез. Тегъёс: СергейСмирнов кивалтӥсьёс Удмуртия  